Mathys hou aan inspireer
JY LEES NOU Mathys hou aan inspireer
Die sanger Mathys Roets, wat in sy onderlyf verlam is ná 'n motorfietsongeluk in April 2009, deel nou sy positiewe uitkyk met ander in inspirerende praatjies.
Mathys gaan ook sing by die praatjies. "Soms vertel 'n liedjie meer as blote woorde. Ek neem binnekort 'n liedjie deur Hardus du Plooy, 'My eie lewe', op en dit vertel ongelooflik baie van hoe ek voel." Hy meen wanneer hy sing, het die gehoor tyd om dit wat hy gesê het te oordink.
"Die tema waaroor ek praat, kan maklik swaar en droewig raak, maar tog wil 'n mens nie heeltyd tong-in-die-kies daaroor praat nie. Ek gee parapleë 'n stem, ons wil mense wys jy kan steeds 'n gehalte-lewe hê."
Hy wil ook vir mense 'n boodskap gee dat jou lewe in 'n oogwink kan verander. "As jy jou oë oopmaak ná só 'n ongeluk, moet jy weet daar is steeds 'n lewe wat vir jou wag. Ek het twee mense in rolstoele geken voor my ongeluk, Erik Holm [akteur in Binneland) en André Venter [voormalige Springbok-rugbyspeler]. Ek het so baie aan hulle gedink, en besef alles gaan oukei wees. Ek wil daardie ou vir ander wees, hulle moet weet daar is hoop."